CELEX: 32015D1943
Language: et
Date: 2015-10-27 00:00:00
Title: Komisjoni rakendusotsus (EL) 2015/1943, 27. oktoober 2015, millega muudetakse rakendusotsust 2014/909/EL, pikendades väikese tarumardika vastaste kaitsemeetmete kohaldamisperioodi Itaalias (teatavaks tehtud numbri C(2015) 7330 all) (EMPs kohaldatav tekst)

29.10.2015   
            
            
               ET
            
            
               Euroopa Liidu Teataja
            
            
               L 283/11
            
         KOMISJONI RAKENDUSOTSUS (EL) 2015/1943,
   27. oktoober 2015,
   millega muudetakse rakendusotsust 2014/909/EL, pikendades väikese tarumardika vastaste kaitsemeetmete kohaldamisperioodi Itaalias
   
      
         (teatavaks tehtud numbri C(2015) 7330 all)
      
   
   (Ainult itaaliakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
   võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
   ning arvestades järgmist:
   
               (1)
            
            
               Komisjoni rakendusotsusega 2014/909/EL (3) on sätestatud teatavad kaitsemeetmed pärast seda, kui Itaalia teatas väikese tarumardika (Aethina tumida) esinemisest Calabria ja Sitsiilia maakonnas. Seda otsust kohaldatakse 30. novembrini 2015.
            
         
               (2)
            
            
               Itaalia teatas 16. septembril 2015 komisjonile, et rakendusotsuse 2014/909/EL kohaste kontrollide ja epidemioloogiliste uuringute ning aktiivse järelevalve käigus, mis tehti asjaomastes Itaalia piirkondades seoses väikese tarumardika esinemisega, avastati Calabrias uusi nakatumise juhtumeid.
            
         
               (3)
            
            
               Maailma Loomatervishoiu Organisatsiooni (OIE) sätestatud rahvusvahelistes standardites on soovitatud teha iga-aastased uuringud, enne kui piirkond saab taas haigusvaba staatuse. Väikese tarumardikaga nakatumise epidemioloogilist olukorda on raske õigesti hinnata, kuna sümptomid võivad jääda märkamata ning nakatuda võivad ka metsmesilaste pered. Varem, 2014. aastal Itaalia teatatud nakatumisjuhtumid avastati sügisel septembri ja detsembri vahel. Seepärast peaksid käimasolev ja tulevane iga-aastane uuring hõlmama vastavalt terve 2015. ja 2016. aasta sügisperioodi.
            
         
               (4)
            
            
               Pidades silmas, et kõnealuste Itaalia piirkondade epidemioloogiline olukord ei ole veel kindlaks tehtud ja puudub täiendav teave käimasoleva ja tulevase uuringu kohta, on tingimata vaja pikendada rakendusotsuses 2014/909/EL sätestatud meetmete kohaldamist veel mõne kuu jooksul pärast järgmise mesilashooaja eeldatavat lõppu 2016. aasta novembris.
            
         
               (5)
            
            
               Meetmete kohaldamisaeg ja kehtivad meetmed tuleks läbi vaadata niipea, kui asjaomaste Itaalia piirkondade epidemioloogilise olukorra kohta on saadud uut teavet.
            
         
               (6)
            
            
               Rakendusotsust 2014/909/EL tuleks vastavalt muuta.
            
         
               (7)
            
            
               Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2014/909/EL artikkel 4 asendatakse järgmisega:
   
      „Artikkel 4
      Käesolevat otsust kohaldatakse 31. märtsini 2017.”
   
   Artikkel 2
   Käesolev otsus on adresseeritud Itaalia Vabariigile.
   
      Brüssel, 27. oktoober 2015
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 395, 30.12.1989, lk 13.
   
      (2)  EÜT L 224, 18.8.1990, lk 29.
   
      (3)  Komisjoni rakendusotsus 2014/909/EL, 12. detsember 2014, mis käsitleb teatavaid kaitsemeetmeid seoses väikese tarumardika esinemise kinnitatud juhtumitega Itaalias (ELT L 359, 16.12.2014, lk 161).